钦定古今图书集成/明伦汇编/氏族典/第026卷 > 《王应麟姓氏急就篇》 > 洪兴祖
## 钦定古今图书集成/明伦汇编/氏族典/第026卷 > 《王应麟姓氏急就篇》 > 洪兴祖

按《宋史洪兴祖传》：“兴祖字庆善，镇江丹阳人。少读经
至《中庸》，顿悟性命之理，诗文日进。登政和上舍第，为
湖州士曹，改宣教郎。高宗绍兴四年，苏湖地震，兴祖
时为驾部郎官，应诏上疏，为时宰所恶，主管太平观。
起知广德军新学舍，定从祀，自十哲曾子而下七十
有一人，又列先儒左丘明而下二十有六人。擢提点”
江东刑狱、知真州。州当兵冲，疮痍未瘳，兴祖始至，请
复租，从之。自是流民复业，垦辟荒田至七万馀亩。徙
知饶州。是时，秦桧当国，谏官多桧门下，争弹劾以媚
桧。兴祖坐尝作故龙图阁学士程瑀《论语解序》，语涉
怨望，编管昭州。卒，年七十有六。明年，诏复其官，直敷
文阁。兴祖好古博学，自少至老，未尝一日去书，著“《老
庄本旨》《周易通义》《系辞要旨》《古文孝经序赞》《离骚》《楚
词考异》”行于世。